钦定古今图书集成/明伦汇编/官常典/第634卷 > 赵郡王叡
## 钦定古今图书集成/明伦汇编/官常典/第634卷 > 赵郡王叡

按《北齐书赵郡王琛传》：“琛子叡，天保二年出为定州
刺史，加抚军将军、六州大都督。时年十七，留心庶事，
纠擿奸非，劝课农桑，接礼名隽，所部大治，称为良牧。
六年，诏叡领山东兵数万，监筑长城。于时盛夏六月，
叡在途中，屏除盖扇，亲与军人同其劳苦。而定州先
有冰室，每岁藏冰。长史宋钦道以叡冒犯暑热，遂遣”
舆冰，倍道追送。正直日中停军，炎赫尤甚，人皆不堪。
而送冰者至，咸谓得冰一时之要。叡乃对之叹息云：
“三军之人，皆饮温水，吾以何义，独进寒冰？非追古名
将，实情所不忍。”遂至消液，竟不一尝。兵人感悦，遐迩
称叹。先是，役徒罢作，任其自返，丁壮之辈，各自先归；
羸弱之徒，弃在山北。加以残病，多致“僵殒。”叡于是亲
帅所部，与之俱还，配合州乡，部分营伍，督帅监领，强
弱相持，遇善水草，即为停顿，分有馀赡，不足赖以全
者，十三四焉。七年，诏以本官都督沧、瀛、幽、安平、东燕
六州诸军事、沧州刺史。八年，征叡，除北朔州刺史、都
督北燕、北蔚、北𢘆三州及厍推以西黄河以东长城
诸镇诸军事。叡慰抚新迁，量置烽戍，内防外御，备有
条法，大为兵民所安。有无水之处，祷而掘井，锹锸裁
下，泉源涌出，至今号曰“赵郡王泉。”